Vermeende veediewe met karkasse op bakkie betrapDie bok- en skaapkarkasse wat Vrydagaand op ’n bakkie naby ’n plaas in Virginia gevind is. (Foto: SAPD) ŉ 43-jarige man is Vrydagaand in Virginia in die Vrystaat in hegtenis geneem nadat die polisie ŉ bakkie voorgekeer en tien geslagte bok- en skaapkarkasse agterop gevind het. Die man kon geen bewyse of dokumente aan die polisie lewer dat hy wettiglik in besit van dié karkasse is nie, en hy is gevolglik in hegtenis geneem. Hy word van die besit van vermoedelik gesteelde vee aangekla en sal Maandag in die Virginia-landdroshof verskyn. Sewe ander verdagtes het uitgespring en die bosse ingevlug toe die polisie die voertuig aftrek. Net die bestuurder het agtergebly. Die vermeende diefstal is in die wiele gery nadat die polisie omstreeks 20:00 inligting ontvang het dat verdagtes besig was om vee op ŉ plaas in Virginia te steel. Die sigbare polisiëringseenheid in Welkom is vir bykomende bystand ingeroep en die betrokke plaas is teen 21:00 geïdentifiseer. “ŉ Bakkie met ŉ kap op is opgemerk waar dit op ŉ grondpad in die omgewing van die plaas ry,” het kapt. Stephen Thakeng, polisiewoordvoerder, gesê. “Die bakkie het om 22:00 by die betrokke plaas uitgery in die rigting van die Linabo-brug. Die bakkie is tot by die Aldam‑Virginia‑Winburg-kruising agtervolg en deur die polisie voorgekeer. Sewe mans het uitgespring en na die bosse gevlug. Die bestuurder is in hegtenis geneem en die polisie het beslag op die bakkie gelê.” Brig. Mzondi Mojafi, waarnemende distrikskommissaris in Lejweleputswa, het die gesamentlike operasie geloof waartydens die vermoedelik gesteelde karkasse gevind is. Hy het ook die Virginia-gemeenskap bedank dat hulle die polisie met hul inligting vertrou het.